दोहरा शतक लगाने वाले तीसरे पाक खिलाड़ी बने तौफीक  
तौफीक ने श्रीलंका के साथ शेख जायद स्टेडियम में जारी पहले टेस्ट मैच की पहली पारी के तीसरे दिन गुरुवार को शानदार 236 रन बनाए।
बतौर सलामी बल्लेबाज टेस्ट क्रिकेट में दोहरा शतक लगाने वाले तौफीक उमर पाकिस्तान के तीसरे खिलाड़ी बन गए हैं। इससे पहले, पाकिस्तान की ओर से पूर्व खिलाड़ी हनीफ मोहम्मद और आमिर सोहेल बतौर सलामी  बल्लेबाज यह उपलब्धि हासिल कर चुके हैं।  तौफीक ने श्रीलंका के साथ शेख जायद स्टेडियम में जारी पहले टेस्ट मैच की पहली पारी के तीसरे दिन गुरुवार को शानदार 236 रन बनाए। तौफीक के टेस्ट करियर का यह पहला दोहरा शतक था। उन्होंने इस दौरान 496 गेंदों पर 17 चौके और एक छक्का लगाया।  उल्लेखनीय है कि हनीफ ने 1958 में वेस्टइंडीज के खिलाफ पारी की शुरुआत करते हुए 337 रनों की बेहतरीन पारी खेली थी, जबकि सोहेल ने बतौर सलामी बल्लेबाज 1992 में इंग्लैंड के साथ ओल्डट्रेफर्ड में खेले गए टेस्ट मैच में 205 रन बनाए थे।  दोहरा शतक लगाने के बाद तौफीक ने कहा, बतौर सलामी बल्लेबाज टेस्ट क्रिकेट में दोहरा शतक लगाकर हनीफ और सोहेल की सूची में शामिल होने से मैं खुश हूं।